ORAVSKÝ PODZÁMOK 1. mája (SITA) - Uhorský palatín Juraj Turzo sa v sobotu vráti do svojho letoviska v Bytči na Oravský hrad v Oravskom Podzámku. Ide o hlavnú atrakciu programu jubilejného piateho ročníka Thurzovských slávností, ktoré na hrade pripravuje Oravské múzeum Pavla Orságha Hviezdoslava (OM POH).
"Palatín príde na hrad spolu s rodinou, vyberie povinné dávky od poddaných, vyrieši niektoré súdne spory oravského ľudu a povolí ľudovú veselicu," informovala dnes agentúru SITA o programe Thurzovských slávností riaditeľka OM POH v Oravskom Podzámku Mária Jagnešáková.
Na Oravskom hrade, kde vlani zavítalo približne 180-tisíc turistov, sa pripravuje aj siedmy ročník Turzovho remeselníckeho jarmoku. Návštevníci sa môžu tešiť na vystúpenia šermiarov, divadelníkov, hudobníkov a zbojnícku družinu. V sobotu o 11:00 otvoria na hrade slávnostnou svätou omšou hlavnú letnú turistickú sezónu.
V nedeľu slávnosti pokračujú jarmokom. "Okrem tradičných ľudových remesiel sa na ňom predstavia aj staré historické remeslá z celého Slovenska," uviedla Jagnešáková. Ďalší program je venovaný prehliadke ľudových krojov, zvykov a tradícií. Predstaví sa i folklórny súbor Pilsko z Oravského Veselého.
Oravský hrad, ktorý sa týči nad obcou Oravský Podzámok a riekou Orava, pochádza z druhej tretiny 13. storočia. Dnešnú podobu mu dala jeho rozsiahla prestavba v 16. a 17. storočí. Je otvorený celoročne okrem apríla, kedy prebieha na hrade údržba. Hlavná turistická sezóna trvá do konca októbra. Spravuje ho OM POH v Oravskom Podzámku, jeho zriaďovateľom je Žilinský samosprávny kraj.